उल्लेखनीय है कि कुमाऊं विवि ने इस वर्ष पहली बार प्रवेश के लिये ऑनलाइन आवेदन की प्रक्रिया अपनायी। इस प्रक्रिया से विवि में प्रवेश के इच्छुक छात्र-छात्राओं का दायरा बढ़ गया है। पिछले वर्ष तक छात्र-छात्राएं विवि के परिसरों व महाविद्यालयों में आकर ही प्रवेश के लिये आवेदन पत्र ले पाते थे, किंतु इस बार देश-दुनिया में कहीं से भी ऑनलाइन प्रवेश करने का मार्ग खुल गया। इससे उत्तराखंड के साथ ही दिल्ली, यूपी, आसाम, बिहार, मध्य प्रदेश, राजस्थान व पंजाब सहित देश के 24 राज्यों के 48,041 छात्र-छात्राओं ने विवि के पाठ्यक्रमों में प्रवेश के लिये आवेदन किये, जबकि बीते वर्ष विवि में प्रवेश के लिये करीब 40 हजार ही आवेदन आये थे, और इनमें से करीब 30 हजार को ही प्रवेश मिल पाये थे। विवि में कई विषय तो ऐसे हैं, जिनमें पिछले वर्ष के सापेक्ष तीन गुना तक भी आवेदन आये हैं। उदाहरण के लिये पिछले वर्ष बीकॉम ऑनर्स व बीएससी फॉरेस्ट्री के लिये 30-30 और बीबीए पाठ्यक्रम के लिये 27 आये थे, जबकि इस वर्ष इन पाठ्यक्रमों के लिये क्रमशः 99, 82 और 90 आवेदन आये हैं। इसी तरह एमएससी रिमोट सेंसिंग जैसे नये पाठ्यक्रम में भी 75 व एमएससी योगा 105 आवेदन प्राप्त हुए हैं। कुमाऊं विवि के कुलपति प्रो. डीके नौड़ियाल ने पूछे जाने पर कहा कि ऑनलाइन प्रवेश का प्रयास सभी के सहयोग से सफल साबित हुआ है, और इससे विवि की पहुंच व पहचान पूरे देश में बढ़ी है।